**Borsod-Abaúj-Zemplén megyei**

**Kereskedelmi és Iparkamara**

**A kis- és középvállalkozások helyzete Borsod-Abaúj-Zemplén megyében**

**Miskolc, 2013. április Bihall Tamás**

**elnök**

**A kis- és középvállalkozások helyzete Borsod-Abaúj-Zemplén megyében**

2012. áprilisában a Borsod-Abaúj-Zemplén megyei Közgyűlés a megyei Kereskedelmi és Iparkamara tájékoztatója alapján megtárgyalta a megyében működő kkv-k helyzetét. Az anyag a regisztrált vállalkozások számát, alkalmazott létszám szerinti megoszlását, a kkv-k részesedését a megyei gazdasági eredményekben, a vállalkozások pénzügyi, piaci helyzetét, foglalkoztatási pozícióját mutatta be és néhány javaslatot fogalmazott meg a helyi vállalkozások erősítése érdekében. Jelen anyagunkban kitérünk az egy év alatt bekövetkező változásokra, tovább árnyaljuk a kkv-k-ről adott képet és kitérünk az aktualitásokra is.

**A vállalkozások száma, megoszlása**

Az elmúlt évi anyagban is jeleztük, hogy a megyében – de országosan is – jelentősen eltér a regisztrált és a működő vállalkozások száma. Ez utóbbiakat a KSH csak több éves késéssel közli, így bemutatásként 2010-ig tudjuk bemutatni a folyamatot.

*Forrás: KSH*

A vállalkozások nagy számbeli növekedése 2008-ban következett be, aminek egyszerű adminisztratív oka a mezőgazdasági őstermelők számára előírt kötelezettség a vállalkozói igazolványok kiváltására. Jól látható ez, ha a társas illetve egyéni vállalkozások számának alakulását nyomon követjük.

Míg a társas vállalkozások esetében a nem működő cégek száma folyamatosan 7-8 ezer között van, addig az egyén vállalkozások esetében 2008-ig 12-13 ezer volt inaktív, ezt követően viszont 34 ezer körüli lett. 2010-ben a mezőgazdaságban 1283 vállalkozás működött (ebből egyéni 712) a 21 848 regisztrált (ebből 20 963 egyéni) vállalkozás közül.

*Forrás: KSH*

*Forrás: KSH*

Mindezzel együtt a társas vállalkozások száma folyamatosan nőtt (különösen kedvezett ennek a kft-alakítás egyszerűsítése), míg az egyéni vállalkozásoké csökkent. A folyamat azonban nem jár együtt a cégek erősödésével: míg 2010-ben 42 nagyvállalatot regisztráltak, 2011-ben már csak 36 cég alkalmazott 250 fő fölötti létszámot.

**A vállalkozás-csoportok részesedése a gazdasági teljesítményekben**

A megye gazdasági teljesítményében az egyes vállalatcsoportok részesedési aránya változó.

*Forrás: NAV TOP 100*

Általános tapasztalat, hogy a nagyvállalatok elsősorban az exportban és az árbevételben hozzák a megyei összteljesítmény nagyobb hányadát. Hozzá kell tennünk azt is, hogy a NAV adatai természetesen csak a megyei székhelyű vállalatokra vonatkoznak, míg a multinacionális – többnyire Budapest-székhelyű – cégeké itt nem szerepel. Ezek a cégek viszont jelentős foglalkoztatók (pl.MÁV), nagy árbevételűek (pl. kereskedelmi üzletláncok,bankok,biztosítók). Emellett vannak olyan ágazatok, amelyek részben az ágazati privatizáció, részben egyedi okok miatt alig rendelkeznek jelentősebb megyei székhelyű vállalattal (pl. élelmiszeripar- kenyér, tej, gabona, hűtőipar, stb).

A hosszabb távú esélyeket jelző mutatók azonban biztatóak.

**A vállalkozások pénzügyi helyzete**

A kkv szektorra változatlanul a tőkehiány a jellemző. A gazdasági válság alatt gyakorlatilag felélték a tartalékokat, a körbetartozások, a csődök miatt kifizetetlen számlák számos kisvállalkozást lenulláztak, emiatt is nőtt a regisztrált vállalkozásokon belül a nem működők száma.

A bankok hitelezése gyakorlatilag leállt, kockázat-vállalásuk a kkv-szektor tekintetében szinte megszűnt. Még a sikere Széchenyi kártya esetén is gyakran tagadták meg a hitel hosszabbítását.

Emiatt is nagy várakozás övezi a Magyar Nemzeti Bank 0 %-os kamattal átadott hitel-kontingensét, remélhetően a kereskedelmi bankok partnerek lesznek a 2 %-os kamatú hitelezésben, ami valóban jelentős élénkítést hozna a gazdaságba.

*Forrás: NAV TOP 100*

Bár a válság előtti szintet még egyik csoport sem érte el, a fejlesztésre, létszámbővítésre fordítható adózott eredmény növekedése 2010-től minden kkv-szinten megindult, a – főként egyéni vállalakozókat és családi Bt-ket magába foglaló mikro-vállalkozások kivételével – a 2007-es szinthez közelít. (megjegyezzük, hogy a nagyvállalatok eredménye még mindig negatív, a veszteségek ledolgozásánál tartanak, ott viszont a fejlesztési döntések nem feltétlenül az adott magyarországi cég adatai alapján születnek meg, a források sem feltétlenül csak innen származnak.)

***Széchenyi kártya tapasztalatai***

A KKV-k likvid tőkéhez – a Matolcsy György által bejelentett hitelezés élénkítő csomag elindulásáig – legkönnyebben a Széchenyi kártya által juthatnak. Míg 2012-ben nagyon pesszimista volt még a hangulat, ez 2013-ra enyhülni látszik, a vállalkozások egyre bizakodóbbak, és nagy várakozással üdvözölnek minden kormányzati lépést, mely a forráshoz jutást segíti.

A legnagyobb gondot még mindig az jelenti, hogy az induló vállalkozások – különösen a kistelepüléseken – gyakorlatilag semmilyen segítséget, forrást nem kapnak, hiszen a hitelezéshez a bankok olyan fedezeti feltételeket szabnak, melyeket ezen vállalkozások nem tudnak teljesíteni.

Az elmúlt évben a megyében működő KKV-k tekintetében is tisztult a gazdaság képe, hiszen az elhúzódó válság, és a kötelező kamarai regisztráció kapcsán sok csak névleg létező vállalkozást szüntettek meg, sok tevékenységet nem végző egyéni vállalkozást számoltak fel a tulajdonosok.

A megmaradt, ténylegesen működő vállalkozások azonban középtávon is csak akkor lesznek termelőképesek, ha a vállalati hitelezés beindul. Érdemes lenne megfontolni a kormányzati szereplőknek, hogy az MNB vállalkozásfejlesztési forrásainak kihelyezését a KAVOSZ meglévő, működő bázisának felhasználásával folyósítsák, már csak abból a szempontból is, hogy ha a program sikeres lesz, és esetleg a későbbiekben kiterjesztésre kerül, akkor sokkal jobb feltételek mellett juthatnak majd hozzá a vállalkozások, mint a Széchenyi Kártyához, melynek kamata jelenleg az alapkamat+4% körül mozog. A gazdaság fejlesztését leginkább az szolgálná, ha az MNB forrásai elsősorban beruházásra lennének igényelhetők, és így elkülönülnének az elsősorban likviditási biztonságot nyújtó Széchenyi Kártyától.

**A kkv-szektor piaci helyzete**

A kis- és középvállalkozások elsősorban hazai piacon értékesítik termékeiket, szolgáltatásaikat. Jelentős hányaduk kifejezetten a lakosság számára dolgozik, többnyire a megyén vagy akár a városon belül. Így a kkv-k piaci lehetőségeit erősen korlátozza a lakosság anyagi helyzete, különösen igaz ez a kereskedőkre, szolgáltatókra.

A gazdasági válság lakosságot ért hatása így visszatükröződik a kkv-k belföldi értékesítésének alakulásában is.

A legjelentősebb piac-vesztést az egyéni vállalkozók szenvedték el, jó részük valószínűleg véglegesen befejezi a tevékenységét.

*Forrás: NAV TOP 100*

A legnagyobb visszaesést a mikro-vállalkozások szenvedték el, de az erősebb kis- illetve közép-vállalkozások sem érték még el a válság előtti szintet.

Azon cégek, amelyek más vállalkozások számára termelnek, szolgáltatnak, szintén a fizetőképes kereslet csökkenésével találkoztak, helyzetüket tovább rontja a körbetartozások kiterjedt jelenléte.

A belföldi piaci lehetőségeket elsősorban a tudatos vásárlással, a helyi vállalkozások, termékek, szolgáltatások pozitív megkülönböztetésével, preferálásával lehet javítani.

A kkv szektor viszonylag kis hányada képes nemzetközi piacokon megjelenni. Ezek viszont éppen a kisebb méretből adódó rugalmasságuk, illetve a piaci réseket megtaláló speciális termék-szerkezetük miatt a válság ellenére is stabilizálódtak illetve növekedtek.

*Forrás: NAV TOP 100*

Számukra különösen fontos a beszállítói láncokba való bekerülés, illetve a környező országok, elsősorban a Kárpát-medence piacainak meghódítása. A Kárpát-medencei gazdaság-fejlesztés, a sorra alakuló vegyes kamarák ezt a terjeszkedést segítik elő.

**A kkv-k szerepe a foglalkoztatásban**

A kis- és közép-vállalkozások legnagyobb szerepe a foglalkoztatásban van.

*Forrás: KSH*

A verseny-szektorban ez a réteg foglalkoztatja az emberek 60 %-át, ami alacsonyabb arány, mint jónéhány évvel ezelőtt. A visszaesést a válság okozta piac-csökkenés okozta. Ahhoz, hogy több embernek adjanak munkát, a megrendeléseknek, a fogyasztásnak kell nőnie. Ezért is stratégiai kérdés a helyi vállalkozások preferálása.

*Forrás: KSH*

A megyén belül elsősorban a hátrányos helyzetű kistérségekben jelentős a munkanélküliség, mivel itt alig vannak nagyobb létszámot foglalkoztatni tudó vállalkozások.

Az év elején bejelentett Szabad Vállalkozási Zónák éppen a munkabérekhez kapcsolódó terhek csökkentése miatt jelenthetnek kedvező helyzetet újabb vállalkozások megjelenéséhez, letelepedéséhez. Jelenleg még nemigen látszik a pozitív hatás, valószínűleg a feltételek további javítása és erőteljesebb kommunikáció is szükséges a fordulat eléréséhez.

**Összefoglalva**

A megyében működő kis- és középvállalkozások egy része már túljutott a válságon, lassú megerősödésük kezdődött el, de a válság előtti szintet még nem érték el. A megerősödést visszaveti a megye lakosságának általános szegénysége, alacsony fizetőképessége.

A 2013-as évben bevezetett intézkedések (kedvező kisvállalkozói adózás, Szabad Vállalkozói Zónák, alacsony kamatú hitelcsomag) hatása várhatóan pozitív lesz. Nagyon lényeges, hogy a 2014-től kezdődő hét éves időszakban az EU-források 60 %-a a gazdaság élénkítésére fordítódik majd, remélhetően egy sokkal hatékonyabb és lényegesen kevesebb adminisztrációt és bürokráciát tartalmazó támogatási rendszerrel.

Ezzel együtt a gazdaság fejlődése érdekében továbbra is hangsúlyoznunk kell a helyi vállalkozások preferenciáját, hiszen csak piaci lehetőségek birtokában tudnak erősödni, újabb munkahelyeket létrehozni.